作者：曹勋
词牌/韵律：一寸金

paragraphs: 霜落鸳鸯，绣隐芙蓉小春节。
应运看，月魄分辉，坤顺同符，文母徽音芳烈。
诞育乾坤主，均慈爱、练裙岂别。
经沙塞、涉履烟尘，瑞色怡然更英发。
上圣中兴，严恭问寝，宫庭正和悦。
看寿筵高启，龙香低转，声入霓裳，檀槽新拨。
翠衮同行乐，钧韶奏、喜盈绛阙。
倾心愿、亿载慈宁，醉赏闲风月。